*Konkursa uzdevums*

**Izveido ilustrācijas dzejoļu grāmatiņai!**

**Grāmatas iekārtojums - horizontāls**. *Nosacījumi*

**Uz vāka:**

**dzejoļa autora vārds, uzvārds,**

**dzejoļa nosaukums,**

**mākslinieka** *(tas esi tu*) **vārds, uzvārds** *(jāraksta uz vāka, skola nav jāraksta).*

**Grāmatiņā:**

**dotais dzejolis,**

**ilustrācijas.**

Veicot konkursa uzdevumu, var

rakstīt burtus ar roku (neizmantot līmpapīru ar nodrukāto dzejoli),

griezt grāmatiņā caurumus vai pārveidot tās formu,

jautāt neskaidro konkursa vadītājam.

|  |  |
| --- | --- |
| Materiāli | grafīta zīmuļi, dzēšamā gumija; šķēres, lineāls;  rakstāmrīki (pēc izvēles): krāsainie zīmuļi, tintes pildspalvas, flomāsteri, rapidogrāfi vai rakstāmspalvas; tuša, akvareļu krāsas. |
| Vērtēšanas kritēriji | radoša izdoma;  izteiksmes līdzekļi, tēli;  darba izpildījuma kvalitāte. |

*Jaunākā grupa*

Jānis Baltvilks

BUNDZINIEKU ĢIMENE

Kungam ir bungas.

Bum – bum – bum!

Kundzenei bundziņas.

Bim – bim – bim!

Bundzinieku bērni

bungo ar rungām

pa pannām,

pa kannām,

pa vannām!

Blīkš – blākš – bladākš!

Pannas, kannas gāžas,

vannas tek!

Bundzinieku ģimene

ļek – ļek – ļek…

Leons Briedis

TŪKSTOŠKĀJIS

Katru rītu tūkstoškājis

pamostas un skaita kājas.

Kad tās beidzot saskaitītas,

gulēt jāliekas līdz rītam.

– Tas nekas! – spriež tūkstoškājis.

– Kaut nekur es neaizgāju,

toties zinu, ka līdz rītam

manas kājas saskaitītas!

Inese Zandere

selerija valērija

seleriju valēriju

noliktavā ieslodzīja

selerija valērija

mēnesi tur pavadīja

selerijai valērijai

žurka zobus parādīja

iespiedzās un beigta bija

selerija valērijai

Maija Laukmane

ZĀBAKI

Žvīks, žvāks, peļķēm cauri

jaunie zābaki skriešus skrien.

Nekas cits neatliek,

man jāskrien šiem līdzi!

Visu dienu!

Žvīks, žvāks, peļķēm cauri!

Ūdens šķīst un šļakato vien.

Es jau pats negribu,

bet… ko lai daru?

Zābaki vainīgi –

skrien, skrien un skrien!

*Vidējā grupa*

Pēters Brūveris

MEITENE MALVĪNE

Malvīnei patīk derības slēgt

Malvīnei patīk ar izpletni lēkt

Malvīnei patīk aurēt un smiet

Puķainā kleitā pa bulvāri skriet

Malvīnei patīk pastmarkas krāt

Malvīnei patīk ar ponijiem jāt

Malvīnei patīk gluži it viss

Kas ar viņu jau noticis

Bet vislabāk Malvīnei patīk ja viņu

Kāds nosauc par mīļmīļčaklsaldumiņu

Pēters Brūveris

HAKERU DZIESMA

hā hā hakeri

hā hā hakeri

visus kodus vaļā laužam

tur kur nauda staigā jaužam

hā hā hakeri

hā hā hakeri

zagšus visur iekšā tiekam

bešā nekad nepaliekam

hā hā hakeri

hā hā hakeri

vīrusus mēs izperējam

un tad palaižam pa vējam

hā hā hakeri

hā hā hakeri

to ko citi gadiem taupa

hakeri trīs stundās laupa

hā hā hakeri

hā hā hakeri

Leons Briedis

PŪPĒDIS

Lai bij bēdas, kam bij bēdas –

Pūpēdis vis nebēdāja.

Pūtās, pūtās, pletās, pletās,

Un ij tad vēl nepārstāja.

Labi būtu, ja tā ādā

Mēs uz brīdi padzīvotu!

Tik tā labuma – nekāda.

Blaukš! – pa gaisu aizlidotu

Melnā dūmu mutulītī

Saputot kā putulītī –

Apčī!

Inese Zandere

iekšiņa un āriņa

ledū jūra ieraujas

mākoņi slēpj stariņus

zaļu lapu aizsegā

koki glabā zariņus

visam, kam ir iekšiņa

apkārt tam ir āriņa

skaties jūrai tieši acīs

ieraudzīsi nāriņu

*Vecākā grupa*

Jānis Baltvilks

ČUKSTS UN RĒCIENS

Čuksts klusiņām

čāpo pa taku.

Pretī Rēciens

palēkdamies nāk.

Čuksts nācējam vaicā:

“Vai dzirdi, kā pļavā

zilie zvaniņi zvana?”

Ko Rēciens?

Ne tādu Čukstu,

ne tādus zvaniņus

Rēciens pat nepamana.

Ieva Samauska

SOMAS (SLEPENAIS) SATURS

Es varētu paņemt līdzi kaķi,

papagaili vai vismaz kāmi.

Cerēt, ka vietas tam pietiks starp grāmatām,

ka pratīs uzvesties klusi un rāmi.

Es varētu kaķim slepus pieskarties,

zem zodiņa pakutināt,

un to, ka man somā atrodas kāds,

neviens, neviens pats neuzzinātu.

Starpbrīdī es viņu izlaistu ārā,

no tasītes iedotu padzerties pienu,

un – kā jau teicu – neviens pat nenojaustu,

ar ko kopā es pavadu dienu.

Jā, es varētu paņemt līdzi kaķi,

papaijāt viņu un pabužināt,

un, kad neviens ar mani nerunātu,

man būtu ar ko parunāt.

Inese Zandere

MĪLESTĪBA

kad tavu mazo purniņu

starp lapām ieraudzīju

no pirmā acu skatiena

jau iemīlējies biju

bet otrais skatiens paspēja

pilns mīlestības ilgām

vairs pavadīt vien astīti

kas aizvijās caur smilgām

un trešais skatiens veltīgi

vēl zāļu cerus vēro

bet tevi nespēj ieraudzīt

un iemīlējies sēro

Kārlis Vērdiņš

AUSTIŅAS

paņem vienu austiņu

otru atstāj man

lai mums abiem austiņās

viena dziesma skan

bīti ātri lauzīti

basi zemi gausi

glauda tavu ausīti

glauda manu ausi

melodija līst un kūst

tā kā saldējums

katrs vārds ko dziesmā dzied

sacīts ir par mums

nedzirdam ko pūlis dīc

apkārt tev un man

pirmās mīlestības hits

mūsu ausīs skan